Kansanedustaja Timo Heinonen (kok) tuskin arvasi millainen mylläkkä syntyisi hänen harmittomasta kellokuvastaan.

Timo Heinonen peri enoltaan kellon.

Heinonen julkaisi kelloharrastajien ryhmässä kuvan Omega-kellostaan.

Kaasuputki-sivusto teki kellokuvasta kyseenalaisen meemin.

Timo Heinonen kertoo liittyneensä muutama vuosi sitten kelloryhmään silkasta mielenkiinnosta löydettyään enonsa perintökellon tavaroiden joukosta. MATTI MATIKAINEN

Kokoomuksen kansanedustaja Timo Heinonen tuskin osasi aavistaa, millainen raivo syntyisi hänen julkaisemastaan kellokuvastaan.

- Mut on uhattu tappaa. Olen saanut soittoja, joissa uhataan tulla kotiini ja tappaa minut, Heinonen sanoo Iltalehdelle.

Hetkinen, kellokuva johtaa tappouhkauksiin? Miten ihmeessä? Selitätkö, Heinonen?

- Niin, otin kuvan perintökellostani eduskunnassa ja julkaisin sen kelloharrastajien Facebook-ryhmässä. Kuvaa ei todellakaan otettu äänestyksen aikana, kun eihän silloin voi kuvata. Joku nappasi kuvan itselleen ja julkaisi sen poliittisessa tarkoituksessa Kaasuputki-sivustolla.

Kaasuputki on vasempaan päin kallellaan oleva Facebook-sivusto. Kellokuvan yhteyteen sivustolle oli kirjoitettu varsin provosoiva teksti: Eduskunta hyväksyi äänin 103-90 lain, jossa työttömiä rangaistaan siitä, että Suomessa ei ole töitä. Kuvassa yksi jaa-äänistä. Ja neljän tonnin Omega Speed Master.

Muokattu kuva antoi ymmärtää Heinosen keulivan kalliilla kellolla samaan aikaan kun eduskunnassa äänestettiin työttömyysturvan aktiivimallista.

Heinosen kelloharrastajien sivustolla julkaiseman kuvan kuvatekstissä luki: Tänään äänestettiin tällaisella ranteella muutama sata budjettiäänestystä.

- Kaasuputken kuva oli täysin asiayhteydestä irrotettu. Kelloharrastajien ryhmässä on tapana näyttää, missä kaikkialla kello on mukana, esimerkiksi juuri työpaikalla. Ryhmässä ei todellakaan kehuskella kelloilla vaan kerrotaan niiden taustoista ja tarinoista. Jonkun kello voi olla 5 euron arvoinen, jonkun toisen kymmenien tuhansien eurojen arvoinen.

Tällainen Omega-kello koristaa Timo Heinosen rannetta. TIMO HEINONEN

Heinosen Omega Speed Mastern on tuhansien eurojen arvoinen, mutta kansanedustaja ei itse ole maksanut siitä mitään.

- Tämä on enoltani perinnöksi saama kello, jolla on todella paljon tunnearvoa. Tämän kellon myötä liityin pari vuotta sitten tuohon Facebook-ryhmään ja olen blogissanikin kertonut kellosta. En edes tiedä sen tarkkaa arvoa.

Erityisen paljon Heinosta harmittaa se, että kuva on lähtenyt leviämään totuutena.

- Ensin valitetaan valeuutisoinnista ja sitten itse jaetaan tällaista feikkikuvaa, feikkimeemiä, mikä onkaan. Siellä on Oras Tynkkynen, Kaarina Hazard ja monet muut fiksut ihmiset jakaneet tätä. Musta se on tosi surullista. Ja harmittaa, että kelloryhmässä on nyt kipuilua asian johdosta, kun siellä on ollut hyvä henki ja ihmisiin on voinut luottaa.

Heinonen sanoo saaneensa aiemminkin tappouhkauksia ja olleensa niiden tiimoilta viranomaisiin yhteyksissä.

Kellokohusta uutisoi ensimmäisenä Ilta-Sanomat.